钦定古今图书集成/明伦汇编/官常典/第791卷 > 张运
## 钦定古今图书集成/明伦汇编/官常典/第791卷 > 张运

按《宋史》本传，“运字南仲，信之贵溪人，唐宰相文瓘之
后。父贯，右通直郎，累赠太中大夫。运年二十五，以太
学生登宣和三年进士第，赐同上舍出身，调桂阳监
盐山县丞。县阙，令运摄县事。县与诸獠接壤，因俗为
治，吏民安之。临武寇与诸獠合，大剽掠，运亲帅兵禽
之。迁潭州攸县尉。高宗南渡，剧贼王在据岐山，潭帅”
征兵戍岳，运将二千人先至岳。贼平，改临江新淦丞。
县新被兵，令不能支，沿江抚谕使张汇劾罢之，以运
摄县事。运拨煨烬，考版籍，正租赋，数月之间，敝除而
民定。绍兴五年，通判鼎州。贼杨么、黄诚拥众数万，残
破城邑，跳梁湖北。高宗遣张浚以都督董师、岳飞以招讨，举兵击之，贼率轻锐径趋武溪南兴，以临鼎州，
城中大震。运与太守程昌寓勒兵登城，控扼上下，以
张其势，贼宵溃。澧贼雷德进栅险称乱，帅檄运讨之。
运将都统梁吉等率兵直𢭏其巢，破四十二栅，降其
众，移贰濡须。金人犯庐、寿等州，大将驻兵淮壖以拒
之，运给饷未尝乏绝。岁馀，以亲老还江东，寓居鄱。既
而丁母及父忧，服除，起知桂阳监，五月而境内称治，
与部使者奏升监为军。大修庠序之教，祠汉以来守
令有功德于桂阳者卫飒、唐羌等七人于学，刻《续颜
氏家训》《四时纂要》等书，散之民间，使之修德而务本。
召入对，除知达州。方大旱，入境而雨，奏除病民五事，
召为度支郎中。临安楼店务钱岁三十馀万缗，请以
十万“归省额。户部所储三佛齐国所贡乳香九万一
千五百斤，直可百二十馀万缗，请分送江、浙、荆湖漕
司卖之，以籴军饷。”及陈诸路纲运七弊，《惩革十术》，远
近递输，以均劳逸，事皆施行。兼枢密院检详，迁军器
监，寻改大理少卿。请正两浙盐法，以宽私鬻之禁。绍
兴永裕、昭慈二陵官地与民犬牙相入，请“县重价，听
民持券献纳，以免误犯之罪。”尤明于治狱，狱为之空。
拜刑部侍郎，言：“诸斥逐累赦未还者，宜从湔洗。诸申
请条制，多重复抵牾，失于太烦；诸编置不以赦原、不
以荫论之类，失于太重。外路刑狱，《三经翻异》，移送大
理，刀锯数施，非所以示远。及诸不便。”皆从之。又请广
储蓄，兴鼓铸，修屯田，作乡兵，亦皆听纳。兼权户部侍
郎。时久雨伤蚕麦，及边报有警，诏侍从、台谏陈弭灾
御侮之策。运言：“天灾人事，有甚可畏而不足畏者，视
吾政之修不修；有甚可忧而不足忧者，视吾自治之
善不善，宜及边淮建三大镇以守之。”会金人渝盟，特
迁户部侍郎，以专馈饷。丞相陈康伯议遣李宝自四
明控制海道，众论纷纭，运直入赞决，以为上策，金人
果败走。因上疏“乞降诏抚将士，蠲租赋，遣信使，结豪
杰，坚城守，督汉中将士趋关陕以制其后。置四镇三
帅于两淮、襄、汉之间以为内固，以图进取”，以御营随
军都转运使。从上劳师江上。及驾还，因入对，固请补
外，乃授集英殿修撰，出知太平州。当兵饥疾疠之馀，
殚劳徕安辑之方，严斥堠攻守之备，理财赋，造战舰，
缮甲兵，申禁令，民赖以安。孝宗既受禅，运亦请老，以
敷文阁待制提举江州太平兴国宫。寻授广东经略，
不赴，乃复祠禄。乾道七年，鄱大饥，运首发粟二千石
以振之，自是民争出粟以济。连上章致政，不许。以疾
卒。赠少师、左光禄大夫，官其后三人，嘉定六年，赠开
府仪同三司。